b"\n_START_ARTICLE_\nCan Gironella (Gironella)\n_START_SECTION_\nDescripci\xc3\xb3\n_START_PARAGRAPH_\nMasia de tres crugies amb la fa\xc3\xa7ana principal orientada a ponent, coberta a dues aig\xc3\xbces de teula \xc3\xa0rab i el carener perpendicular a la fa\xc3\xa7ana. \xc3\x89s de grans dimensions, de planta rectangular estructurada en planta baixa i dos pisos superiors. Destaquem la galeria porxada d'arcs de mig punt de la fa\xc3\xa7ana de migdia. L'estructura de la casa \xc3\xa9s del segle XVIII o b\xc3\xa9 finals del segle XVII.\n_START_SECTION_\nHist\xc3\xb2ria\n_START_PARAGRAPH_\nLa fam\xc3\xadlia Gironella est\xc3\xa0 documentada des del segle XIII: Guillem Ramon de Gironella era canonge de la Seu de Girona i trobador del qual es conserven tres poemes amorosos en occit\xc3\xa0. Simon de Gironella fou el 1306 veguer de Ripoll i del Ripoll\xc3\xa8s i el 1308 veguer d'Osona, Bages, Bergued\xc3\xa0 i Ripoll\xc3\xa8s. L'any 1355 i el 1374 tenim documentat Ramon de Gironella com a paborde de Lillet. Durant el segle XIV la fam\xc3\xadlia de can Gironella establ\xc3\xad un benefici a l'esgl\xc3\xa9sia de Sant Marc de Cal Bassacs. De la mateixa fam\xc3\xadlia procedien una branca de prove\xc3\xafdors dels Barons de Pin\xc3\xb3s i Mataplana, sobretot d'aiguardent, blat i vi; aix\xc3\xad com arrendadors dels censos dels nobles de les contrades. La casa, a m\xc3\xa9s, conserva documentaci\xc3\xb3 pr\xc3\xb2pia."